Årets mest målrike Tippeliga-kamp: Mjøndalen-trener Vegard Hansen: - Fælt å se på
Fra 0-3 til 2-3 til 2-6 til 3-6. Slik utspilte nimålsfesten mellom Mjøndalen og Odd seg, i det som er årets mest målrike kamp i Tippeligaen 2015. – Vi var svake på alle baklengsmålene, helt grusomme. En blanding av naivitet og dumhet. Det var fælt å se på, sier Mjøndalen-trener Vegard Hansen til VG. For Odd ga seg ikke før de hadde scoret seks ganger, og da hjalp det lite at Mjøndalen noterte seg for tre.– Enten gir vi bort ballen, eller vi står helt feil plassert på egne offensive dødballer slik at de får masse rom å kontre i. Jeg trodde vi hadde lært litt mer enn dette, sier Hansen, som innrømmer at det begynner å se vanskelig ut å berge plassen. Med ti strake seriekamper uten seirer har bruntrøyene bare Sandefjord bak seg på tabellen. - Vi må nok ha inn noen nye folk om vi skal greie det. I dag hadde vi 11 mann som spilte førstedivisjon i fjor. Det er ikke gitt at alle lærer raskt nok. Vi trenger mer fart og kreativitet på topp, og tror vi skal få inn noen, sier Hansen, som skal være én av flere Tippeliga-trenere med sansen for Raufoss-toppscorer Rocky Lekaj. Fyldig referat fra kampen her! Fart og kreativitet var ikke en mangelvare i Odd-angrepet. Olivier Occean og Bentley tok vare på de mulighetene de fikk, og viste takter som fikk trener Dag-Eilev Fagermo til å slå på den verbale stortromma. - Det var klasseforskjell på lagene når vi først tok ned ballen og spilte. Den første halvtimen så vi at vi hadde spilt europacup og tilegnet oss en nytt tempo, sier Fagermo.Tre angrep på ti minutter var det Odd trengte på tilsynelatende å punktere kampen. Espen Ruud tok en kort corner fra venstre, fikk ballen igjen og avanserte opp mot hjørnet av Mjøndalens 16-meter før han slo innoverskrudd inn i feltet. Der snek Fredrik Oldrup Jensen seg foran en svært passiv Mjøndalen-keeper Ivar Andreas Forn, og headet inn 0-1. Åtte minutter senere sto det 0-2 etter en klassekontring tatt ut av e-læringsheftet. Oliver Berg startet angrepet med en ball fra egen 16-meter ut til Jone Samuelsen midt på egen halvdel, der Joackim Solberg Olsen solgte seg voldsomt i håp om et brudd og etterlot 40 meter for Jone Samuelsen å løpe på. Dypt inne på Odds halvdel slapp Samuelsen ballen videre til Bentley som igjen tok med seg Espen Ruud på utsiden. Ruud slo hardt og lavt inn foran mål der hjemmelagets midtstopper Ulrik Arneberg skled ballen i eget mål i duell med Olivier Occean. Og to minutter senere var det Occeans tur til å være sist på ballen. Kanadieren fikk tid og rom i feltet og smalt ballen i nettet forbi Forn – og dermed 0-3 på tre sjanser. - Noe av det beste vi har gjort, sier Fagermo.Da hadde også Mjøndalen-trener Vegard Hansen fått nok og gjorde et dobbeltbytte, ingen fjær i hatten verken til Alagie Sosseh eller Mads Gundersen som måtte tusle av kunstgresset etter bare 35 minutter. - Vi trengte ny energi, og ville ha folk som løp mer på topp og flytte Gauseth ned på midten for å tørre å ta mer tak i ballen, sier Hansen. Og for noen bytter det skulle vise seg å være. Først tente den ene innbytteren Erik Midtgarden håpet om nok en sensasjonell opphenting da han headet inn 1-3 på et innlegg fra Stian Rasch like før pause. Så pirket den andre innbytteren Kapidzic inn 2-3 i det 57. minutt etter flere store Mjøndalen-sjanser. - Da trodde vi virkelig på poeng. Vi hadde flere sjanser til utlikningen, men så roter vi det til igjen. En følelsesmessig berg-og-dal-bane sier Hansen.Da var det Odd-trener Dag-Eilev Fagermos tur til å ta grep. Ut forsvant Pape Pate Diouf og Oliver Berg, til fordel for Håvard Storbæk og Ole Jørgen Halvorsen. Og om effekten var god for Hansen, fikk Fagermo også all grunn til å være fornøyd med trekket. 2-4 ble imidlertid skapt av to som hadde vært på banen hele kampen. Olivier Occean vant en hodeduell inne på Mjøndalens halvdel, løp opp ballen selv om spilte på tvers inn i feltet til Bentley som vendte av Karanveer Grewal og satte ballen i krysset. Så var det Bentley sin tur til å servere innbytter Halvorsen til 2-5. Halvorsen satte inn sitt andre for dagen på overtid, etter at en annen innbytter Kapidzic like før hadde redusert for Mjøndalen. Dermed 3-6 og tre poeng til Skien. - Vi er med i tre turneringer nå og har en veldig spennende høst foran oss, sier Fagermo. Torsdag møter Odd Elfsborg i returen i kvalifiseringen til Europaligaen (tapte 2-1 borte), mens det søndag er Molde i serien. Deretter venter Sarpsborg 08 i kvartfinalen i cupen.
(Mjøndalen - Odd 3-6). Etter ti strake seriekamper uten seier tror Mjøndalen-trener Vegard Hansen at laget må ha nye spillere om de skal berge plassen i Tippeligaen.